洗竹十八韻
作者：李新
朝代：宋

paragraphs: 誰倣王郎子，庭前種修竹。
清陰生曉雲，遠意近幽谷。
歲久太昏翳，客來爲湔沐。
掠地芟蒙茸，揮空除樸樕。
碧篠惡微瑣，孤根賞幽獨。
惟防高節傷，不厭冗材秃。
露枝借蟬附，風榦貽鳳宿。
筠消螻蟻驚，影淺虻蚋哭。
減裁終瘦骨，瀟洒自空腹。
初勞揀擇手，終入窮淡目。
月浪細搖金，秋聲寒戛玉。
差肩存挺直，亂眼憎拳曲。
洞然大夫心，卓爾高士躅。
春風雨零紅，林木霜換綠。
長久此君操，正可起頹俗。
山陰牛羊侵，渭濱斤斧辱。
持君易金錢，伐盡猶不足。
是中主人賢，不作薪藁束。